Oznámenie Komisie Rade o otvorení konzultácií s Madagaskarom podľa článku 96 dohody z Cotonou /* KOM/2009/0219 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 11.5.2009 KOM(2009) 219 v konečnom znení OZNÁMENIE KOMISIE RADE o otvorení konzultácií s Madagaskarom podľa článku 96 dohody z Cotonou OZNÁMENIE KOMISIE RADE o otvorení konzultácií s Madagaskarompodľa článku 96 dohody z Cotonou 1. Súvislosti Po dvoch desaťročiach socialistického režimu pod vládou jednej strany sa od obdobia rokov 1991 – 1992 rozvinulo na Madagaskare demokratické prostredie charakteristické politickým pluralizmom a rozdelením moci. V roku 1992 bola prijatá nová ústava, ktorá dala vznik tretej Madagaskarskej republike. Politická premena sa odzrkadlila vo významnom demokratickom pokroku, ale počas vlády prezidenta Didiera Ratsiraku (1996 – 2001) bol zaznamenaný výrazný posun späť. Prezidentské voľby, ktoré sa konali 11. decembra 2001, vyvolali vážnu politickú krízu. Dňa 29. apríla 2002 Najvyšší ústavný súd vyhlásil za prezidenta Marca Ravalomananu, ktorý v máji nastúpil do úradu a v júli bol uznaný medzinárodným spoločenstvom. Od krízy v roku 2002 bol Madagaskar relatívne stabilnou krajinou. V roku 2006 sa konali prezidentské voľby, ktoré sledovalo medzinárodné spoločenstvo a najmä Európska únia. Voľby prebehli v pokojnej atmosfére. Dňa 23. decembra 2006 zvíťazil v prvom kole prezidentských volieb úradujúci prezident Marc Ravalomanana s približne 55 % hlasov. V roku 2008 sa dlhý volebný cyklus skončil tým, že prezidentská strana TIM získala väčšinu v parlamente (národnom zhromaždení a senáte) a na úrovni územných samospráv (komún a regiónov). Koncom roka 2008 po tom, ako bol zrušený televízny kanál VIVA, ktorý bol majetkom nezávislého starostu hlavného mesta Andryho Rajoelinu, došlo v Antananarive k výraznému napätiu politickej situácie. Vzťahy starostu Rajoelinu s prezidentom Ravalomananom prerástli do otvoreného konfliktu. Pred Vianocami starosta verejne vyzval vládu, aby do 13. januára 2009 povolila obnovenie činnosti televízneho kanála VIVA a liberalizovala všetky médiá. V období blížiaceho sa „ultimáta“ starosta vyzýval obyvateľov Tany k pravidelným demonštráciám a na 24. januára zvolal „všeobecný štrajk“. Zhromaždenie desiatok tisíc demonštrantov, ktoré sa uskutočnilo 26. januára, sa náhle vymklo spod kontroly. Demonštrujúci obyvatelia podpálili budovy štátneho rozhlasu a televízie a vyrabovali obchody, konkrétne sieť obchodov Tiko patriacich rodine prezidenta. Nepokoje, ktoré nasledovali 27. a 28. januára, si vyžiadali približne 70 až 100 ľudských životov. Boj o moc medzi prezidentom a starostom pokračoval. Starosta sa vyhlásil za predsedu prechodnej vlády a prezident ho odvolal z funkcie starostu a nahradil ho dočasným úradníkom. Pri ďalšej demonštrácii, ktorá sa konala 7. februára, došlo k vážnym udalostiam, ktoré sa skončili streľbou, keď sa dav snažil obsadiť prezidentský palác. Streľba si vyžiadala 40 mŕtvych a približne 250 zranených. V tejto súvislosti, napriek snahám o mediáciu zo strany Rady kresťanských cirkví (FFKM) za podpory osobitného vyslanca Spojených národov a iných medzinárodných a regionálnych organizácií, akými sú Africká únia alebo Komisia pre Indický oceán, sa politická situácia po uplynutí 72-hodinového ultimáta, ktoré vyhlásila armáda s cieľom pokročiť v dialógu a nájsť politické riešenie, úplne zvrátila. Dňa 17. marca sa prezident rozhodol rozpustiť vládu a prostredníctvom vyhlásenia zveril plnú moc do rúk armády, ktorá následne odovzdala moc Andrymu Rajoelinovi. Toto dvojité postúpenie moci ihneď schválil Najvyšší ústavný súd, ktorý vyhlásil, že Andry Rajoelina spĺňa všetky požiadavky na prezidenta republiky. Celé medzinárodné spoločenstvo odmietlo toto dvojité postúpenie moci, ktoré nespĺňa ústavné požiadavky. 2. Návrh Komisie Komisia považuje každé riešenie, ktoré sa vymyká z platného ústavného rámca, za absolútne neprijateľné. Plne súhlasí s vyhlásením predsedníctva v mene Európskej únie, ktoré bolo zverejnené 20. marca a ktoré označuje toto postúpenie moci za násilné zvrhnutie demokraticky zvoleného prezidenta a vyzýva madagaskarské strany, aby plne rešpektovali ustanovenia ústavy týkajúce sa obsadenia voľného miesta prezidenta. V článku 9 ods. 2 Dohody o partnerstve AKT-ES, ktorá bola podpísaná 23. júna 2000 v Cotonou a revidovaná 25. júna 2005 v Luxemburgu, sú definované hlavné prvky, na ktorých je partnerstvo založené. Rešpektovanie ľudských práv, zásad demokracie a právneho štátu sú základom pre domácu i zahraničnú politiku strán a predstavujú hlavné prvky tejto dohody. So zreteľom na tento článok a podmienky, za ktorých Andry Rajoelina prevzal na Madagaskare moc, sa Komisia domnieva, že došlo k mimoriadne vážnemu a zjavnému porušeniu týchto hlavných prvkov a v súlade s článkom 96 ods. 2 písm. b) tejto dohody považuje túto situáciu za zvlášť naliehavú. Z tohto dôvodu pokladá za potrebné začať konzultácie s orgánmi, ktoré sú na Madagaskare momentálne pri moci, s cieľom zvážiť možné riešenia tejto krízy, ktorých výsledkom by bolo opätovné zavedenie ústavného poriadku. Tieto konzultácie sa uskutočnia v súlade s článkom 96 revidovanej dohody z Cotonou. Takýto dialóg umožní orgánom, ktoré sú na Madagaskare pri moci, aby konkretizovali svoje úmysly a návrhy na ukončenie krízy, a Európskej únii, aby posúdila, do akej miery by na základe tohto dialógu mohla podporiť iniciatívy smerujúce k dodržiavaniu zásad podľa článku 9 ods. 2 revidovanej dohody z Cotonou. Vzhľadom na uvedené dôvody Komisia navrhuje Rade, aby vyzvala orgány, ktoré sú na Madagaskare pri moci, na konzultácie podľa článku 96 revidovanej dohody z Cotonou v súlade s priloženým návrhom listu. Komisia navrhuje, aby počas konzultácií ďalej pokračovali prebiehajúce činnosti v oblasti spolupráce s výnimkou akejkoľvek finančnej pomoci, ktorá by mala byť pozastavená, ako aj programových odhadov a iných platieb v prospech vlády a jej agentúr, ktoré budú posudzované jednotlivo. Kontakty s národnými orgánmi týkajúce sa prípravných činností nových projektov by mali byť obmedzené na opatrenia humanitárnej povahy alebo opatrenia s priamym prospechom pre obyvateľov. Bude sa o nich rozhodovať prípad od prípadu. Pokiaľ ide o činnosti založené na nástrojoch Spoločenstva zameraných na vonkajšiu pomoc, Komisia navrhuje uplatňovať podobný postup, aký sa uplatňuje pri činnostiach vyplývajúcich z dohody z Cotonou, pričom sa zabezpečí dodržiavanie ustanovení týchto nástrojov, ako aj nariadenia o rozpočtových pravidlách. Okrem rámca súvisiaceho výlučne so spoluprácou v oblasti rozvoja, najmä pokiaľ ide o dohodu o partnerstve v oblasti rybolovu a jej protokol o regionálnom pláne dohľadu nad rybolovom v juhozápadnej časti Indického oceánu, Komisia v súčasnosti skúma, či sa aj naďalej dodržiavajú podmienky vykonávania protokolu. S výhradou ďalšieho preskúmania súvisiaceho s riadnym uplatňovaním dohody o rybolove a regionálneho plánu, Komisia môže v tejto súvislosti prijať všetky potrebné opatrenia. PRÍLOHA V Bruseli Predseda prechodnej vlády Madagaskarskej republikyAntananarivoMadagaskar NÁVRH Vážený pán predseda prechodnej vlády, predsedníctvo Európskej únie vyjadrilo vo vyhlásení z 20. marca 2009 k nedávnym udalostiam na Madagaskare vážne obavy, pokiaľ ide o udalosti, ktoré viedli k násilnému zvrhnutiu demokraticky zvoleného prezidenta Marca Ravalomananu, a vyzvalo madagaskarské strany, aby plne rešpektovali ustanovenia ústavy týkajúce sa obsadenia voľného miesta prezidenta. Vzhľadom na to, že ide o vážne a zjavné porušenie hlavných prvkov uvedených v článku 9 ods. 2 dohody z Cotonou, máme v súlade s článkom 96 ods. 2 písm. b) tejto dohody česť pozvať Vašu krajinu v mene Spoločenstva a jeho členských štátov na konzultácie s cieľom podrobne preskúmať danú situáciu a v prípade potreby podniknúť náležité kroky na jej nápravu, tak ako sa stanovuje v tejto dohode. Navrhujeme, aby sa tieto konzultácie konali v deň, ktorý sa stanoví na základe spoločnej dohody, a to najneskôr do 30 dní po tomto pozvaní, v budove Rady Európskej únie v Bruseli. S úctou Za Radu Za Komisiu Kópie: Predsedníctvo Rady ministrov AKT-EÚ Predsedníctvo Výboru veľvyslancov AKT Generálny tajomník skupiny štátov AKT